Galanperna faltsu

Galanperna faltsua (Leucoagaricus badhamii) Agaricaceae familiako onddo espezie bat da. Jangarritasuna zalantzazkoa da. Toxikoa den susmoa dago.

Sinonimoak: Leucocoprinus badhamii, Lepiota Badhami, Lepiota meleagroides.

Deskribapena 
Kapela: 7 eta 10 (20) cm bitarteko diametrokoa, sendoa, arre-purpura kolorekoa ezkatekin. Titidun kamutsa eta zanpatua. Hasieran zurixka da, baina, ukitzean, kolore horixka hartzen du, ondoren, kolore gorri-arrexkara edo more-purpurara pasatzen da.

Orriak: Zuriak edo krema kolorekoak, estu samar eta zabalak. Zahartzean arre-oliba kolorera pasatzen dira.

Hanka: Hasieran zuria, gero kapelaren tonu berak hartzen ditu. 10 cm inguruko luzerakoa, barnehutsa, erraboilduna, askotan beste ale batzuen oinekin bat eginda. Karpoforoaren gainerakoan gertatzen den bezala, igurtziz gero kolorez aldatzen da. Eraztuna du.

Haragia: Zuria; moztutakoan, kolore hori-azafraira pasatzen da, eta, ondoren, gorri-ardo kolorera. Amoniakoarekin kolore berdexka hartzen du.

Etimologia: Leucoagaricus terminoa grekotik dator, zuria, argia esan nahi duen "leukós" hitzetik eta "agaricus" hitzetik. Perretxiko zuri bat. Badhamii epitetoa, Charles Badhan (1806-1857) mikologo eta botaniko ingelesaren omenez da.

Jangarritasuna 
Zalantzazkoa, toxikoa izan daiteke.

Nahasketa arriskua 
Lepiota meleagroides oso gertu dago, honek hostozabalen basoetan  irteten du, meheagoa eta urriagoa da eta gorri ilunez koloreztatzen da ebakitzean. Ez nahastu galanperna jangarriarekin (Macrolepiota procera)

Sasoia eta lekua 
Udan eta udazkenean hazten da, humus asko duten lurretan, lasto edo belar lehorraren hondarretan, baita zerrautsetan ere. Basoan enbor zaharretan.

Banaketa eremua 
Amerika, Britania Handia, Europa, Afrika.

Erreferentziak

Kanpo estekak 

Leucoagaricus